Fiskeriministeren ber om å få gå av

Geir Inge Sivertsen (H) sier saken om lønn og godtgjørelser er blitt en belastning for regjeringen og Høyre. Erna Solberg aksepterer hans ønske om å gå av.

Oppdatert 29. februar

– Jeg har i dag bedt statsminister Erna Solberg om å få gå av som fiskeri- og sjømatminister, sier Geir Inge Sivertsen i en pressemelding sendt ut fra Nærings- og fiskeridepartementet.

– Jeg har akseptert det, sier statsministeren på en pressekonferanse klokken 18.

les også Aglen kommenterer: Fanget i sitt eget garn

Solberg sier at hun har forståelse for Sivertsens ønske, men at hun synes det er leit.

– Geir Inge ville vært en god fiskeriminister.

Det er bare en drøy måned siden Sivertsen og resten av den nye regjeringen kom ut på Slottsplassen 24. januar.

Solberg sier at det er uheldig med en avgang etter så kort tid.

– Jeg er opptatt av at han har ryddet opp, men dette er blitt en for belastende situasjon over tid.

Sivertsen har ikke besvart VGs henvendelser fredag kveld.

– For belastende

Det har stormet rundt Sivertsen etter at Dagbladet tidligere i februar avslørte at Sivertsen fikk utbetalt 120.000 kroner i etterlønn som ordfører i Lenvik kommune samtidig som han mottok full lønn som statssekretær i Nærings- og fiskeridepartementet.

Det ble også kjent at Sivertsen søkte om etterlønn etter at han ble statssekretær.

les også Sivertsen fulgte ikke avtalen med Erna Solberg: Skulle si opp verv før nyttår

Sivertsen har i tillegg mottatt godtgjørelse for et verv i fylkestinget i Finnmark og Troms.

Dette har han fått betalt 27.000 kroner for så langt i år, uten at det har vært noen møter i tinget.

Sivertsen mener at sakene har tatt all fokus bort fra den jobben han ønsker å gjøre.

– Næringen fortjener en minister som kan ha fullt fokus på de oppgaver som må gjøres for å få dette til. Sakene har også blitt en belastning for regjeringen og for mitt parti Høyre, sier han i pressemeldingen.

Taus om etterfølger

Erna Solberg sier til VG at det var i en samtale med Sivertsen etter lunsj i dag at han tok opp disse spørsmålene.

– Hva svarte du ham da?

– At det har jeg respekt for, og forståelse, for det er en sak som var vanskelig og som selv om han hadde beklaget og ryddet opp i de tingene som det helt åpenbart ikke var riktige, så kom han ikke videre.

– Du var forberedt på å stå last og brast ved ham hvis han ville fortsette?

– Ja, fordi jeg håpet at denne saken ville legge seg. Og jeg mener at i Geir Inge Sivertsen hadde vi fått en veldig dyktig fiskeriminister.

– Har du begynt å planlegge hvem som skal ta over?

– Ja. Men det forteller jeg ikke deg, sier Solberg med et smil.

Kan han få etterlønn?

På spørsmål om Sivertsen nå kan få etterlønn, svarer statsministeren følgende:

– Etterlønn er et spørsmål som du må søke om, og det er regler for det, da må du i så fall følge de reglene som eksisterer for det.

Om sin egen håndtering av saken, sier statsministeren at det sikkert er områder man kunne vært bedre på, men at etterpåklokskap er en interessant øvelse.

– Men det er også bare det. Det er en øvelse.

les også Ny runde med juling for fiskeriministeren: «Spinnvilt» og «forkastelig»

De siste dagene har presset økt kraftig mot Sivertsen, og fredag ettermiddag varsler SV at de ikke har tillit til Sivertsen.

– En klok og nødvendig avgjørelse av fiskeriministeren. Det skal han ha honnør for, sier SV-leder Audun Lysbakken i en uttalelse etter at Sivertsens ønske om å gå av ble kjent.

– Erna Solberg har håndtert denne saken dårlig. Hun burde ryddet opp før det ble nødvendig med mistillitsforslag i Stortinget for å tvinge fram en løsning.

– Tar all tid og oppmerksomhet

– Jeg har fratrådt alle styreverv og beklaget søknaden om etterlønn. Etterlønnen jeg mottok er også i sin helhet betalt tilbake til Senja kommune, sier Sivertsen i pressemeldingen.

les også Ap kraftig ut mot fiskeriministeren: Moralsk forkastelig

– Jeg har ryddet opp, men opplever at disse sakene likevel tar all tid og all oppmerksomhet. Da blir det vanskelig å gjøre en god jobb som fiskeri- og sjømatminister. Det har veid aller tyngst når jeg har tatt min beslutning.

Publisert: 28.02.20 kl. 17:23 Oppdatert: 29.02.20 kl. 06:07